དམག་མི་དང་ཉེན་རྟོག་མི་སྣས་སྐྱབས་ཆེ་དགོན་པ་བཟུང་བསྡད་ཡོད་པ་མ་ཟད།མགྱོགས་མྱུར་དགེ་འདུན་པ་རྣམས་འཛོམས་དགོས་པའི་བཙན་བཀའ་བཏང་ཡོད་པ་དང།གལ་ཏེ་མ་མཛོམས་ན་དགོན་པ་རྩ་མེད་དུ་གཏོང་རྒྱུ་ཡིན་པར་སྡེ་དགོན་གཉིས་ཀར་ཉེན་བརྡ་བཏང་ཡང་གྲུབ་འབྲས་གང་ཡང་མ་སོན་པའི་རྐྱེན་གྱིས་ཕྱི་ཟླ་༦པའི་ཚེས་༢༧ཉིན་སྐྱབས་ཆེ་དགོན་གྱི་མཆོད་སྡེའི་གཙོ་བོ་པདྨ་སྨད་པའི་ནང་དུ་ཡོང་ནས་གུང་ཁྲན་ཏང་ཡོན་གྱི་མིང་ཡོད་པའི་བོད་མི་འགྱུར་མེད་མགོན་པོ་དང།རྒྱ་ཚང་རྡོ་རྗེ་གཉིས་འཛིན་བཟུང་བྱས་ཏེ་སྐྱབས་ཆེ་དགོན་དུ་ཁྲིད་ཡོད་པར་ཡུལ་མི་རྣམས་དངངས་འཚབ་ཆེན་པོལངས་ཏེ་ནོར་ལྷ་དང།མགོན་པོ་དར་རྒྱས་སོགས་མི་གྲངས་ཉེར་བདུན་ཙམ་སྐྱབས་ཆེ་དགོན་དུ་སོང་ནས་གོང་གསལ་མི་གཉིས་པོ་གློད་གྲོལ་གཏོང་དགོས་པའི་རེ་འདུན་ཞུས་ཀྱང་དེ་ལས་ལྡོག་སྟེ་དུག་རྫས་ངན་པ་ཞིག་འཕངས་ཏེ་བོད་མི་རྣམས་མགོ་ཡུ་འཁོར་བ་དང།དྲན་པ་འཐོར་བ།མིག་གིས་མི་མཐོང་བ་བཟོས་རྗེས་དམག་མི་དང་ཉེན་རྟོག་པས་ལྕགས་རྒྱུགས་དང།གློག་རྒྱུགས།མེ་མདའི་ཡུ་བ་སོགས་མགོ་ལུས་གང་ལའང་འཛེམས་མེད་ཀྱིས་གཞུས་ཏེ་དེ་ག་རང་དུ་ནོར་ལྷ་སོགས་དྲན་པ་འཐོར་ནས་ཆུ་ཚོད་གཉིས་ཙམ་རིང་རོ་བཞིན་གྱུར་ཡོད་འདུག